《用中既和成以示山口唐蕴明蕴明亦和再用前韵呈二公》
宋代·陈渊

高城缭绕环居门，草树蔽日鼪鼯奔。疏篁转影凉午枕，卧看鸟雀嬉晴暾。

清香一缕爇沉水，浓茗十分烹壑源。乘风欲效玉川子，蓬莱无路心难论。

虚堂愁坐漠无语，顷刻百虑空劳魂。缅怀皇祐贤御史，当日直气何轩轩。

臧孙强谏宜有后，奇士果见诸孙存。流传佳语忽到我，展卷疾读皆微言。

平生廖子口如铁，肯为此友西其辕。故应目击得深省，千载无愧孔与温。

更将馀力事酬唱，巧注未以黄金昏。古来求友贵胜己，二子年德皆吾尊。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。